KIRJALLINEN KYSYMYS E-1485/02 esittäjä(t): María Sornosa Martínez (PSE) komissiolle. Alicantessa sijaitsevan Tabarcan saaren rakennustöitä koskevan tutkimuksen tila.



Virallinen lehti nro 277 E , 14/11/2002 s. 0214 - 0215



KIRJALLINEN KYSYMYS E-1485/02 esittäjä(t): María Sornosa Martínez (PSE) komissiolle (29. toukokuuta 2002) Aihe: Alicantessa sijaitsevan Tabarcan saaren rakennustöitä koskevan tutkimuksen tila Vastauksessaan kysymykseen E-2800/01(1) Euroopan komissio myönsi yhteisön tärkeänä pitämäksi alueeksi määritellyn Tabarcan saaren huomattavan merkityksen, joka johtuu saaren ympäristöstä ja Posidonia-kasvustosta. Suojelualueelle rakennettavaa bungalowaluetta koskevaan valitukseeni komissio vastasi, että se tutkii Espanjan viranomaisten toimet määritelläkseen, suojellaanko yhteisön tärkeänä pitämää aluetta asianmukaisesti ja rikotaanko luontotyyppidirektiiviä 92/43/ETY(2)? Voisiko komissio tiedottaa näiden tutkimusten tilasta ja ilmoittaa täsmällisesti Espanjan viranomaisten lähettämän vastauksen sisällön, jos sellainen on lähetetty? Mihin toimiin komissio on ryhtynyt suojellakseen yhteisön tärkeänä alueena pidettyä Tabarcan saarta? (1) EYVL C 115 E, 16.5.2002, s. 161. (2) EYVL L 206, 22.7.1992, s. 7. Margot Wallströmin komission puolesta antama vastaus (18. heinäkuuta 2002) Espanjan viranomaiset ovat vastanneet komission lisätietopyyntöön ilmoittamalla, että Tabarcan saari on suojeltu vuodesta 1984 lähtien erityissuunnitelmalla, jonka mukaan muurien sisäpuolella oleva alue on määritelty kaupunkialueeksi ja kannas puolestaan palvelualueeksi ja jolla suojellaan saaren maaseutu täydellisesti ja kielletään kaikki rakennushankkeet maaseudulla. Alicanten kunta yrittää parhaillaan muuttaa suunnitelmaa, mutta ympäristöministeriön rannikkoalueista vastaava osasto on antanut muutoshakemuksesta kielteisen lausunnon. Sittemmin Espanjan viranomaiset ovat vuonna 1997 luokitelleet Tabarcan saaren yhteisön tärkeänä pitämäksi alueeksi sen perusteella, että alueella on merkittävä määrä ensisijaisesti suojeltaviin luontotyyppeihin kuuluvia Posidonia oceanica -kasvustoja. Espanjan viranomaiset ovat ilmoittaneet, että kysymyksessä mainituille rakennushankkeille on myönnetty lupa vuosina 1996 ja 1998 erityissuunnitelman nojalla ja että kaikki toimenpiteet on toteutettu sen varmistamiseksi, että rakennushankkeiden yhteydessä noudatetaan luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY säännöksiä. Lisäksi Espanjan viranomaiset ovat laatineet hallinnointisuunnitelmia, jotka ovat yhteisön tärkeinä pitämiin luontotyyppeihin sovellettavien ekologisten vaatimusten mukaisia, sekä toteuttaneet ehkäiseviä ja korjaavia toimenpiteitä, joiden tarkoituksena on estää yhteisön tärkeinä pitämien luontotyyppien heikentyminen. Kaiken kaikkiaan on kysymys pienimuotoisesta hankkeesta, jolla ei todennäköisesti ole merkittäviä vaikutuksia alueeseen erityisesti ottaen huomioon, että alueella on todettu olevan runsaasti erilaisia merenalaisia ekosysteemejä. Toisaalta myös Espanjan viranomaisten laatimilla hallinnointisuunnitelmilla ja toteuttamilla ehkäisevillä ja korjaavilla toimenpiteillä pitäisi pystyä estämään alueen luontotyyppien heikentyminen. Tutkittuaan Espanjan viranomaisten toimittamat tiedot komissio katsoo, ettei tapauksessa rikota yhteisön ympäristöalan lainsäädäntöä.